CELEX: 
Language: el
Date: 2021-12-13 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (ΕΕ) .../ ΤΗΣ ΕΠΙΤΡΟΠΗΣ για την τροποποίηση, με σκοπό την προσαρμογή στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση υδραργύρου σε λοιπούς λαμπτήρες εκκενώσεως χαμηλής πίεσης

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τους σκοπούς της προσαρμογής στην επιστημονική και τεχνική πρόοδο, το παράρτημα III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (στο εξής: οδηγία RoHS). Η τροποποίηση αφορά εξαίρεση για ειδικές εφαρμογές που περιέχουν υδράργυρο σε λοιπούς λαμπτήρες εκκενώσεως χαμηλής πίεσης.
            
            
               Η οδηγία RoHS περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (στο εξής: ΗΗΕ), όπως προβλέπεται στο άρθρο 4. Δέκα ουσίες υπόκεινται σήμερα σε περιορισμό και απαριθμούνται στο παράρτημα ΙΙ της οδηγίας: μόλυβδος, υδράργυρος, κάδμιο, εξασθενές χρώμιο, πολυβρωμοδιφαινύλια (PBB), πολυβρωμοδιφαινυλαιθέρες (PBDE), φθαλικό δις-(2-αιθυλεξύλιο) (DEHP), φθαλικό βενζύλιο βουτύλιο (BBP), φθαλικό διβουτύλιο (DBP) και φθαλικό διισοβουτύλιο (DIBP). Τα παραρτήματα III και IV παραθέτουν τα υλικά και τα κατασκευαστικά στοιχεία ΗΗΕ για ειδικές εφαρμογές οι οποίες εξαιρούνται από τους περιορισμούς χρήσης ουσιών που ορίζονται στο άρθρο 4 παράγραφος 1.
            
            
               Το άρθρο 5 της οδηγίας προβλέπει την προσαρμογή των παραρτημάτων III και IV στην επιστημονική και τεχνική πρόοδο, το οποίο μπορεί να περιλαμβάνει τη χορήγηση, την ανανέωση και την ανάκληση εξαιρέσεων. Σύμφωνα με το άρθρο 5 παράγραφος 1 στοιχείο α), στα παραρτήματα III και IV προστίθενται εξαιρέσεις μόνον αν η προσθήκη αυτή δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 (REACH)
                  2
                και εφόσον συντρέχει μια από τις ακόλουθες προϋποθέσεις: i) είναι επιστημονικώς ή τεχνικώς ανέφικτη η εξάλειψη ή υποκατάσταση της ουσίας μέσω αλλαγών στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II· ii) δεν διασφαλίζεται η αξιοπιστία των υποκατάστατων· iii) οι συνολικές αρνητικές επιπτώσεις της υποκατάστασης για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών.
            
            
               Οι αποφάσεις σχετικά με τις εξαιρέσεις και τη διάρκειά τους πρέπει επίσης να λαμβάνουν υπόψη τη διαθεσιμότητα υποκατάστατων και τον κοινωνικοοικονομικό αντίκτυπο της υποκατάστασης. Οι αποφάσεις για τη διάρκεια των εξαιρέσεων πρέπει επίσης να λαμβάνουν υπόψη κάθε ενδεχόμενο δυσμενή αντίκτυπο στην καινοτομία. Όπου απαιτείται, για την εκτίμηση του συνολικού αντίκτυπου της εξαίρεσης, πρέπει να εφαρμόζεται η φιλοσοφία κύκλου ζωής.
            
            
               Το άρθρο 5 παράγραφος 1 στοιχείο α) ορίζει επίσης ότι, για να συμπεριλάβει στους καταλόγους των παραρτημάτων ΙΙΙ και IV υλικά και κατασκευαστικά στοιχεία ΗΗΕ για ειδικές εφαρμογές, η Επιτροπή πρέπει να εκδίδει επιμέρους κατ’ εξουσιοδότηση πράξεις. Το άρθρο 5 παράγραφος 3 και το παράρτημα V περιγράφουν τη διαδικασία υποβολής στην Επιτροπή αιτήσεων που αφορούν τις εξαιρέσεις.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή έλαβε αιτήσεις
                  3
                από οικονομικούς φορείς για τη χορήγηση ή την ανανέωση εξαιρέσεων δυνάμει του άρθρου 5 παράγραφος 3 και του παραρτήματος V της οδηγίας RoHS.
            
            
               Η ισχύουσα εξαίρεση 4(α) του παραρτήματος ΙΙΙ επιτρέπει τη χρήση υδραργύρου σε λοιπούς λαμπτήρες εκκενώσεως (ανά λαμπτήρα): 15 mg.
            
            
               Τον Δεκέμβριο 2014 και τον Ιανουάριο 2015, η Επιτροπή έλαβε δύο αιτήσεις για ανανέωση της εν λόγω εξαίρεσης στις οποίες υποστηρίχθηκε κατ’ ουσίαν ότι δεν υπάρχουν διαθέσιμοι λαμπτήρες διόδων φωτοεκπομπής (LED) ή άλλη τεχνολογία φωτισμού που να χρησιμοποιούν λιγότερο υδράργυρο ή να μπορούν να χρησιμοποιηθούν ως υποκατάστατο των εν λόγω λαμπτήρων
                  4
               . Η μία εκ των αιτήσεων ανανεώθηκε με πρόσθετα στοιχεία τον Ιανουάριο 2020. Σύμφωνα με τις απαιτήσεις του άρθρου 5 παράγραφος 5 της οδηγίας RoHS, η εξαίρεση εξακολουθεί να ισχύει μέχρις ότου η Επιτροπή αποφασίσει επί της αίτησης ανανέωσης.
            
            
               Η Επιτροπή, προκειμένου να αξιολογήσει την αίτηση για ανανέωση της εν λόγω εξαίρεσης, διεξήγαγε μελέτη
                  5
                τον Ιούνιο του 2015, η οποία ολοκληρώθηκε το 2016, με σκοπό τη διενέργεια της απαιτούμενης επιστημονικής και τεχνικής αξιολόγησης, καθώς και διαδικτυακή διαβούλευση διάρκειας οκτώ εβδομάδων με τα ενδιαφερόμενα μέρη
                  6
               . Πέραν της εν λόγω μελέτης, στην οποία αξιολογήθηκαν τα εκτενή επιστημονικά και τεχνικά στοιχεία και οι παρατηρήσεις που υποβλήθηκαν, όπως τεκμηριώνεται στην έκθεση της μελέτης, η Επιτροπή προέβη το 2019
                  7
                σε επικαιροποίηση της μελέτης του 2016, με επίκεντρο την αξιολόγηση του κοινωνικοοικονομικού αντίκτυπου και τη διαθεσιμότητα υποκατάστατων σε σχέση με αυτή την εξαίρεση και άλλες εξαιρέσεις. Η τελική έκθεση της μελέτης δημοσιεύτηκε
                  8
                και τα ενδιαφερόμενα μέρη ενημερώθηκαν σχετικά.
            
            
               Η Επιτροπή ζήτησε τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της οδηγίας RoHS κατά τη διάρκεια των συναντήσεων εμπειρογνωμόνων της 1ης Σεπτεμβρίου 2016, της 29ης Οκτωβρίου 2018 και της 21ης Οκτωβρίου 2019, προκειμένου να συγκεντρώσει τις απόψεις των κρατών μελών σχετικά με τις προβλεπόμενες ενέργειες σύμφωνα με τα συμπεράσματα των αξιολογήσεων. Προέβη σε όλες τις διαδικαστικές ενέργειες που απαιτούνται για τις εξαιρέσεις από τον περιορισμό χρήσης ουσιών σύμφωνα με το άρθρο 5 παράγραφοι 3 έως 7
                  9
               . Το Συμβούλιο και το Ευρωπαϊκό Κοινοβούλιο ενημερώθηκαν σχετικά με όλες τις δραστηριότητες.
            
            
               Οι τελικές εκθέσεις επισήμαναν ότι:
            
            
               ·οι λαμπτήρες που καλύπτονται από την ισχύουσα εξαίρεση δεν έχουν επικάλυψη φωσφόρου και παράγουν φως κυρίως στο υπεριώδες τμήμα του φάσματος. Εγκαθίστανται σε εξοπλισμό για βιομηχανικές, εμπορικές και οικιακές χρήσεις και καλύπτουν χρήσεις όπως η μικροβιοκτόνος ή αντιβακτηριακή απολύμανση/καθαρισμός του αέρα/των υδάτων/των επιφανειών με υπεριώδες φως·
            
            
               ·για την επίτευξη αυτών των σκοπών, η εκπεμπόμενη φωτεινή ακτινοβολία πρέπει να βρίσκεται στην περιοχή βαθέος υπεριώδους φάσματος. Οι εναλλακτικές λύσεις χωρίς υδράργυρο δεν παρέχουν ακόμη την αναγκαία περιοχή μήκους κύματος. Ως εκ τούτου, η χρήση υποκατάστατων με συγκρίσιμη απόδοση είναι επί του παρόντος τεχνικώς ανέφικτη·
            
            
               ·διαπιστώθηκε επίσης ότι οι πρώτες εναλλακτικές λύσεις που θα κυκλοφορήσουν στην αγορά δεν μπορούν να καλύψουν το σύνολο των προϊόντων και ότι, σε συστημικό επίπεδο, χρειάζεται πρόσθετος χρόνος για να αναπτυχθούν επαρκείς εναλλακτικές λύσεις —για τον λόγο αυτό συστήθηκε η ανανέωση της εξαίρεσης για τη μέγιστη διάρκεια μίας ακόμη πενταετούς περιόδου·
            
            
               ·το τρέχον πεδίο εφαρμογής της εξαίρεσης μπορεί να περιοριστεί στους λαμπτήρες εκκενώσεως χαμηλής πίεσης που δεν έχουν επικάλυψη φωσφόρου και εκπέμπουν φως στο υπεριώδες τμήμα του φάσματος.
            
            
               Εν κατακλείδι, από τις επιστημονικές και τεχνικές αξιολογήσεις, συμπεριλαμβανομένων των διαβουλεύσεων με τα ενδιαφερόμενα μέρη, προκύπτει ότι, καθώς δεν υπάρχουν ακόμη διαθέσιμα αξιόπιστα υποκατάστατα, τα κριτήρια της εξαίρεσης 4(α) εξακολουθούν να πληρούνται. Από τα αποτελέσματα της αξιολόγησης προκύπτει επίσης ότι η συγκεκριμένη εξαίρεση δεν θα αποδυναμώσει το επίπεδο προστασίας του περιβάλλοντος και της υγείας που παρέχεται από τον κανονισμό REACH, σύμφωνα με το άρθρο 5 της οδηγίας 2011/65/ΕΕ.
            
         
         
            
               Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση οδηγίας δημοσιεύτηκε στη διαδικτυακή πύλη για τη βελτίωση της νομοθεσίας για τέσσερις εβδομάδες, προς σχολιασμό από το κοινό. Κατά τη διάρκεια της διαβούλευσης σχετικά με το σχέδιο πράξης ελήφθησαν 15 εισηγήσεις. Το σχέδιο πράξης αναθεωρήθηκε και αποσαφηνίστηκε έχοντας λάβει υπόψη ορισμένα από τα ζητήματα που τέθηκαν.
            
            
            
                3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση οδηγία ανανεώνει την εξαίρεση 4(α) που περιλαμβάνεται στο παράρτημα III της οδηγίας 2011/65/ΕΕ σχετικά με τη χρήση υδραργύρου σε ειδικές εφαρμογές.
            
            
               Η αξιολόγηση της Επιτροπής, η οποία βασίστηκε στις υποστηρικτικές μελέτες και διαβουλεύσεις, κατέληξε στο συμπέρασμα ότι η αίτηση εξαίρεσης πληροί τουλάχιστον ένα από τα κριτήρια που καθορίζονται στο άρθρο 5 παράγραφος 1 στοιχείο α), το οποίο δικαιολογεί την παράταση της εξαίρεσης: η υποκατάσταση του υδραργύρου, με αξιόπιστα υποκατάστατα, στις κατηγορίες λαμπτήρων που καλύπτονται από την εν λόγω εξαίρεση δεν μπορεί επί του παρόντος να διασφαλιστεί. Από την αξιολόγηση προέκυψε επίσης ότι το πεδίο εφαρμογής της εξαίρεσης θα πρέπει να περιοριστεί σε περαιτέρω εξειδικευμένες εφαρμογές.
            
            
               Εν ολίγοις, οι προϋποθέσεις ανανέωσης της εξαίρεσης πληρούνται και η εξαίρεση 4(α) θα πρέπει να ανανεωθεί μέσω της εισαγωγής νέας διατύπωσης που ανταποκρίνεται στο πραγματικό πεδίο εφαρμογής της εξαίρεσης.
            
            
               Η ημερομηνία λήξης ισχύος αυτής της εξαίρεσης καθορίζεται σύμφωνα με το άρθρο 5 παράγραφος 2 (πρώτο εδάφιο). Όπως συμπεραίνει η αξιολόγηση, ο βαθμός ανάπτυξης των υποκατάστατων δικαιολογεί την ανανέωση της εξαίρεσης για μέγιστη περίοδο ισχύος πέντε ετών. Η χορηγούμενη περίοδος ισχύος δεν αναμένεται να έχει αρνητικές επιπτώσεις στην καινοτομία.
            
            
               Η νομική πράξη είναι κατ’ εξουσιοδότηση οδηγία, όπως ορίζει η οδηγία 2011/65/ΕΕ, ειδικότερα με σκοπό την κάλυψη των απαιτήσεων του άρθρου 5 παράγραφος 1 στοιχείο α).
            
            
               Σκοπός της κατ’ εξουσιοδότηση οδηγίας είναι, αφενός, η συμβολή στην προστασία της ανθρώπινης υγείας και του περιβάλλοντος και, αφετέρου, η ευθυγράμμιση των διατάξεων για τη λειτουργία της εσωτερικής αγοράς στον τομέα του ηλεκτρικού και ηλεκτρονικού εξοπλισμού· προς τούτο επιτρέπει τη χρήση κατά τα άλλα απαγορευμένων ουσιών για ειδικές εφαρμογές, σύμφωνα με τις διατάξεις και υπό τους όρους της οδηγίας RoHS και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο. 
            
            
               Η κατ’ εξουσιοδότηση οδηγία δεν έχει επιπτώσεις στον προϋπολογισμό της ΕΕ.
            
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (ΕΕ) .../… ΤΗΣ ΕΠΙΤΡΟΠΗΣ
            
            
               της 13.12.2021
            
            
               για την τροποποίηση, με σκοπό την προσαρμογή στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση υδραργύρου σε λοιπούς λαμπτήρες εκκενώσεως χαμηλής πίεσης
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  10
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει τις επικίνδυνες ουσίες που παρατίθενται στο παράρτημα II της εν λόγω οδηγίας. Ο περιορισμός αυτός δεν ισχύει για ορισμένες εξαιρούμενες εφαρμογές που παρατίθενται στο παράρτημα III της εν λόγω οδηγίας.
            
         
         
            
               (2)Οι κατηγορίες ηλεκτρικού και ηλεκτρονικού εξοπλισμού στις οποίες εφαρμόζεται η οδηγία 2011/65/ΕΕ παρατίθενται στο παράρτημα I της εν λόγω οδηγίας.
            
            
               (3)Ο υδράργυρος είναι ουσία υποκείμενη σε περιορισμό και περιλαμβάνεται στο παράρτημα II της οδηγίας 2011/65/ΕΕ.
            
            
               (4)Με την απόφαση 2010/571/ΕΕ
                  11
               , η Επιτροπή χορήγησε, μεταξύ άλλων, εξαίρεση για τη χρήση υδραργύρου σε λοιπούς λαμπτήρες εκκενώσεως χαμηλής πίεσης (στο εξής: εξαίρεση), η οποία πλέον απαριθμείται ως εξαίρεση 4(α) στο παράρτημα III της οδηγίας 2011/65/ΕΕ. Η εξαίρεση επρόκειτο να λήξει στις 21 Ιουλίου 2016, σύμφωνα με το άρθρο 5 παράγραφος 2 δεύτερο εδάφιο στοιχείο α) της εν λόγω οδηγίας.
            
            
               (5)Ο υδράργυρος χρησιμοποιείται σε λαμπτήρες εκκενώσεως χαμηλής πίεσης για την παραγωγή υπεριώδους φωτός με σκοπό την μικροβιοκτόνο ή αντιβακτηριακή απολύμανση και/ή τον καθαρισμό του αέρα, των υδάτων και των επιφανειών με υπεριώδες φως.
            
            
               (6)Στις 19 Δεκεμβρίου 2014 και στις 15 Ιανουαρίου 2015, η Επιτροπή έλαβε δύο αιτήσεις για ανανέωση της εξαίρεσης (στο εξής: αίτηση ανανέωσης), εντός της προθεσμίας που ορίζεται στο άρθρο 5 παράγραφος 5 της οδηγίας 2011/65/ΕΕ, μία εκ των οποίων επικαιροποιήθηκε με μια ανανεωμένη αίτηση στις 20 Ιανουαρίου 2020.  Σύμφωνα με το άρθρο 5 παράγραφος 5 της οδηγίας 2011/65/ΕΕ, η εξαίρεση εξακολουθεί να ισχύει έως ότου ληφθεί απόφαση σχετικά με την αίτηση ανανέωσης.
            
            
               (7)Η αξιολόγηση της αίτησης ανανέωσης, η οποία έλαβε υπόψη τη διαθεσιμότητα υποκατάστατων και τον κοινωνικοοικονομικό αντίκτυπο της υποκατάστασης, κατέληξε στο συμπέρασμα ότι η εξάλειψη του υδραργύρου στις εφαρμογές τις οποίες αφορά η εξαίρεση ή η υποκατάστασή του με ουσία με συγκρίσιμη απόδοση είναι επί του παρόντος τεχνικώς ανέφικτη. Η αξιολόγηση κατέληξε επίσης στο συμπέρασμα ότι το τρέχον πεδίο εφαρμογής της εξαίρεσης μπορεί να περιοριστεί στους λαμπτήρες εκκενώσεως χαμηλής πίεσης που δεν έχουν επικάλυψη φωσφόρου και εκπέμπουν φως στο υπεριώδες τμήμα του φάσματος. Η αξιολόγηση περιλάμβανε διαβουλεύσεις με τα ενδιαφερόμενα μέρη σύμφωνα με το άρθρο 5 παράγραφος 7 της οδηγίας 2011/65/ΕΕ. Οι παρατηρήσεις που ελήφθησαν κατά τη διάρκεια αυτών των διαβουλεύσεων δημοσιοποιήθηκαν σε ειδικό ιστότοπο.
            
            
               (8)Η εξαίρεση συνάδει με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  12
                και, συνεπώς, δεν αποδυναμώνει την προστασία του περιβάλλοντος και της υγείας που παρέχεται απ’ αυτόν.
            
            
               (9)Κατά συνέπεια, είναι σκόπιμο να χορηγηθεί ανανέωση της εξαίρεσης, με αναθεωρημένη διατύπωση, η οποία θα ορίζει το περιορισμένο πεδίο εφαρμογής της εξαίρεσης, για μέγιστη περίοδο πέντε ετών, σύμφωνα με το άρθρο 5 παράγραφος 2 πρώτο εδάφιο της οδηγίας 2011/65/ΕΕ. Σύμφωνα με το άρθρο 5 παράγραφος 6 της οδηγίας 2011/65/ΕΕ, θα πρέπει να οριστεί ημερομηνία λήξης 12 μηνών για την ισχύουσα εξαίρεση 4(α). Ενόψει των αποτελεσμάτων των εν εξελίξει προσπαθειών για την εξεύρεση αξιόπιστου υποκατάστατου, η διάρκεια ισχύος της εξαίρεσης δεν είναι πιθανό να έχει δυσμενείς επιπτώσεις στην καινοτομία.
            
            
               (10)Επομένως, η οδηγία 2011/65/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2
            
            
               1.Τα κράτη μέλη θεσπίζουν και δημοσιεύουν, το αργότερο την [τελευταία ημέρα του έκτου μήνα από την ημερομηνία έναρξης ισχύος της παρούσας οδηγίας], τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την [τελευταία ημέρα του έκτου μήνα από την ημερομηνία έναρξης ισχύος της παρούσας οδηγίας + 1 ημέρα].
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
         
         
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 13.12.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 174 της 1.7.2011, σ. 88.
               
               
                  
                     (2)
                  
                        ΕΕ L 396 της 30.12.2006, σ. 1.
               
               
                  
                     (3)
                  
                        Ο κατάλογος είναι διαθέσιμος στη διεύθυνση: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                  https://rohs.exemptions.oeko.info/fileadmin
                   και http://rohs.exemptions.oeko.info/fileadmin/user_upload/ 
                  RoHS_Pack_9/Exemption_4_a_/Lighting_Europe /4a_LE_RoHS_Exemption_Req__Final.pdf. 
               
               
                  
                     (5)
                  
                        Η τελική έκθεση της μελέτης είναι διαθέσιμη στη διεύθυνση: 
                  https://op.europa.eu/el/publication-detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (6)
                  
                        Περίοδος διαβούλευσης: 21 Αυγούστου 2015 έως 16 Οκτωβρίου 2015, 
                  https://rohs.exemptions.oeko.info
                  .
               
               
                  
                     (7)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_ 
                  Lamps_SEA_20190729_Final.pdf
               
               
                  
                     (8)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     .
                  
               
               
                  
                     (9)
                  
                        Στον 
                  ιστότοπο της Επιτροπής
                   παρατίθεται κατάλογος των απαιτούμενων διοικητικών ενεργειών. Ενημέρωση για το στάδιο στο οποίο βρίσκεται η διαδικασία για κάθε σχέδιο κατ’ εξουσιοδότηση πράξης είναι διαθέσιμη στο διοργανικό μητρώο των κατ’ εξουσιοδότηση πράξεων, στη διεύθυνση: 
                  https://webgate.ec.europa.eu/regdel/#/home
                  .
               
               
                  
                     (10)
                  
                        ΕΕ L 174 της 1.7.2011, σ. 88.
               
               
                  
                     (11)
                  
                        Απόφαση της Επιτροπής 2010/571/ΕΕ, της 24ης Σεπτεμβρίου 2010, για τροποποίηση, με σκοπό την προσαρμογή στην επιστημονική και τεχνική πρόοδο του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις για τις χρήσεις του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων ή των πολυβρωμο-διφαινυλαιθέρων (ΕΕ L 251 της 25.9.2010, σ. 28).
               
               
                  
                     (12)
                  
                        Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Στο παράρτημα III της οδηγίας 2011/65/ΕΕ, η καταχώριση 4(α) αντικαθίσταται από το ακόλουθο κείμενο:
            
            
                     
                        Εξαίρεση
                     
                  
                  
                     
                        Πεδίο εφαρμογής και ημερομηνίες εφαρμογής
                     
                  
               
                     
                        «4(α)
                     
                  
                  
                     
                        Υδράργυρος σε λαμπτήρες εκκενώσεως χαμηλής πίεσης (ανά λαμπτήρα): 15 mg
                     
                  
                  
                     
                        Λήγει στις [Υπηρεσία Εκδόσεων: 12 μήνες μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]
                     
                  
               
                     
                        4(α)-I 
                     
                  
                  
                     
                        Υδράργυρος σε λαμπτήρες εκκενώσεως χαμηλής πίεσης χωρίς επικάλυψη φωσφόρου, εφόσον η εφαρμογή απαιτεί η κύρια περιοχή της φασματικής απόδοσης των λαμπτήρων να βρίσκεται στο υπεριώδες τμήμα του φάσματος: έως 15 mg ανά λαμπτήρα
                     
                  
                  
                     
                        Λήγει στις [Υπηρεσία Εκδόσεων: 5 έτη μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]»